
A murakeresztúri vasúti határátkelő szerepe a horvát-magyar teherforgalomban, különös tekintettel az adriai kikötők elérésére



Murakeresztúr sorsa tipikus kelet-európai történet. Egy kicsiny Mura menti település az első világháborút lezáró békeszerződések következtében, akaratán kívül határátkelővé vált. Már az 1860-as években vasútállomást kapott a Nagykanizsa-Pécs fővonalon, de szerepe Trianont követően a nemzetközi vasúti forgalomban hirtelen felértékelődött. Ebben az időben Murakeresztúron keresztül bonyolódott le az egyes adriai kikötők (Rijeka, Koper, Trieszt) felé szállított áruk, nyersanyagok jelentős része. Az évek múlásával és a különböző gazdasági folyamatok, politikai döntések, közigazgatási határok átrendeződése miatt, majd az Európai Uniós csatlakozás hatására a határátkelő fontossága és funkciója többször is változott.
TDK dolgozatomban a határátkelőhely jelentőségét vizsgálom az említett hatások függvényében, különös figyelmet fordítva az adriai kikötők felé irányuló mezőgazdasági termékek forgalmára, illetve elemzem egy meghatározott árufuvarozó társaság a Rail Cargo Hungaria Zrt. murakeresztúri határállomáson keresztül lebonyolított kereskedelmi tevékenységét. Emellett tanulmányozom a falu és a vasút fejlődésének történetét, kiemelt tekintettel a közelmúlt változásaira.
Munkám öt fő egységből tevődik össze. Az első részben a szakirodalmi áttekintés során néhány gondolatban szemléltetem a hazai vasúti teherszállítást. Ezt követően a település elhelyezkedése, történelme, a nemzetközi vasúti közlekedési hálózatban betöltött szerepe kerül bemutatásra. Még ebben a részben a Mura-híd építésének bonyodalmairól is szó esik, illetve a vasút, Murakeresztúr és a kistérség fejlődésére gyakorolt hatása kerül ismertetésre.
Az ezt követő egységben, a murakeresztúri állomásfőnökség és a Rail Cargo Hungaria Zrt. által rendelkezésemre bocsájtott adatok alapján vizsgálom a határátkelőn keresztül lebonyolított teherforgalmat és Murakeresztúr szerepét az adriai kikötők felé irányuló teherforgalomban. Ezeket különböző diagramok és táblázatok segítségével szemléltetem is. Itt külön kitérek Közép-Európa egykori legmodernebb élő állat kezelő komplexumára, ahol évtizedeken keresztül több millió élőállat gondos ellátása történt.
A negyedik részben az adriai kikötők felé irányuló forgalmat ismertetem. Az utolsó egységben összefoglalom a dolgozatomban leírtakat, valamint saját megállapításaimmal és az általam fontosnak vélt javaslatokkal egészítem ki azt.



